《仲冬陪尹澜柱铨部陈元孝林叔吾入羚羊峡怀梁药亭先生》
清代·王隼

晴云散暮霞，落日万山赤。寒风峡中来，吹我江上楫。

峰势截长江，倒影竦双壁。溪声瘦老松，微波荡怪石。

俯疑坤轴崩，仰觉河汉窄。危磴人似猿，绝岸舟如叶。

叠巘结寒姿，岩断孤烟接。密林崖寺古，萝径垂石发。

枉渚鼋鼍骄，澹濧蛟龙沫。显昧理或然，神物含溟漠。

把酒对山公，探幽怀谢客。暌隔未移旬，寸心若积雪。

矧乃览山川，狂歌谁与发。欲寄山阿人，霜花岂堪折。

作者简介：（1644—1700）广东番禺人，字蒲衣。早年慕道术，一度为僧，旋入庐山，六、七年始归。喜弹琵琶，贫窘则琵琶声急。工诗，妻潘孟齐、女瑶湘亦能诗。有《大樗堂初集》、《岭南诗纪》、《梳山七书》等。私谥清逸先生。